Drama by Zondo-kommissieAdjunkhoofregter Raymond Zondo, voorsitter van die kommissie. (Foto: Itumeleng English/ANA) Adjunkhoofregter Raymond Zondo het in ŉ uitspraak van 55 minute geweier om homself aan die kommissie van ondersoek na staatskaping te onttrek. Hy het uitspraak gelewer nadat oudpres. Jacob Zuma vroeër gevra het hy moet homself onttrek omdat hulle vriende sou wees en omdat Zondo bevooroordeeld teenoor die oudpresident sou wees. Zondo het hierdie aansprake van Zuma met breedvoerige opgaaf van redes verwerp en uitgewys hoe Zuma dit deurgaans probeer vryspring om voor die kommissie te verskyn. Zondo se uitspraak oor die voorgestelde onttrekking het daartoe gelei dat Zuma se regsverteenwoordiger, adv. Muzi Sikhakhane SC, gesê het hulle sal Zondo se uitspraak op hersiening na die hooggeregshof neem en dat hulle hul van die verrigtinge verskoon. Adv. Paul Pretorius, vir die kommissie, het gesê die beplande kruisondervraging van Zuma moet dadelik voortgaan. Sikhakhane het egter aangevoer die beoogde regsproses in die hof moet nou eers sy gang gaan. Zondo het die kommissie vir 15 minute verdaag om verskillende opsies te oorweeg. Zuma was deurgaans aanwesig en het die verrigtinge uitdrukkingloos gevolg.